b'\n_START_ARTICLE_\n\xc5\xbdenski svet (revija)\n_START_PARAGRAPH_\n\xc5\xbdenski svet (1923\xe2\x80\x931941) je bil tretji  slovenski \xc5\xbeenski list za Slovenko (1896-1902) in Jadranko (1921-1923). Kakor Slovenka, je tudi \xc5\xbdenski svet za\xc4\x8del izhajati v Trstu, a se je moral z letnikom 1929 preseliti v Ljubljano, kjer je izhajal do 1941.\n_START_SECTION_\nZgodovinske razmere\n_START_PARAGRAPH_\nV za\xc4\x8detku dvajsetega stoletja se je v okviru splo\xc5\xa1nega narodnega preporoda tudi v Trstu mo\xc4\x8dno razvila dru\xc5\xa1tvena dejavnost, do katere so se italijanske oblasti vedle zelo razli\xc4\x8dno, a v glavnem tolerantno. Kakor pi\xc5\xa1e Lavo \xc4\x8cermelj, je v tej prvi dobi vladalo na\xc4\x8delo o svobodi tiska, zato so oblasti vsaj uradno obsojale \xc2\xbbneodgovorne elemente\xc2\xab, ki so vodili gonjo proti slovenskemu tisku in ki seveda niso bili nikoli odkriti. Prva svetovna vojna tega stanja ni veliko spremenila, a po njej so Italijani za\xc4\x8deli zvra\xc4\x8dati sovra\xc5\xa1tvo, ki so ga \xc4\x8dutili do Avstrijcev, na tr\xc5\xbea\xc5\xa1ke Slovence. Fa\xc5\xa1izem je z veliko lahkoto prodrl na Tr\xc5\xbea\xc5\xa1ko. Leta 1920 je bil po\xc5\xbegan Narodni dom, kar pa ni prekinilo kulturne dejavnosti tr\xc5\xbea\xc5\xa1kih Slovencev. \xc5\xa0e v za\xc4\x8detku leta 1922 je delovalo na Tr\xc5\xbea\xc5\xa1kem okoli 400 slovenskih kulturnih dru\xc5\xa1tev. Leta 1921 je za\xc4\x8del izhajati \xc5\xbeenski list Jadranka (upr. Marica Stepan\xc4\x8di\xc4\x8d Gregori\xc4\x8d) in naslednje leto se je v Gorici pojavila spet Slovenka, a oba \xc4\x8dasopisa sta po dogovoru nehala izhajati v letu 1923. Prva \xc5\xa1tevilka drugega letnika (1924) \xc5\xbdenskega sveta prina\xc5\xa1a \xc4\x8dlanek, ki poro\xc4\x8da o zdru\xc5\xbeitvi treh listov.\n_START_SECTION_\nNastanek in pomen revije\n_START_PARAGRAPH_\nOsnovanje \xc5\xbeenskega \xc4\x8dasopisa je bila ena od treh nalog, ki so si jih zadale ustanoviteljice \xc5\xbdenskega Dobrodelnega Udru\xc5\xbeenja. Pobudo za dru\xc5\xa1tvo sta dali Antonija Slavik in Milka Martelanc, ki sta razumeli potrebe \xc5\xbeena v tistih te\xc5\xbekih \xc4\x8dasih. Zato sta leta 1922 s pomo\xc4\x8djo Amalije Hartmanove, Roze Ribi\xc4\x8di\xc4\x8deve, Pavle Ho\xc4\x8devarjeve in Milke Manko\xc4\x8deve uredili tri odseke dru\xc5\xa1tva. Program je bil izredno ob\xc5\xa1iren in za tiste \xc4\x8dase neverjetno drzen. Prvi odsek \xc5\xbdenskega Dobrodelnega Udru\xc5\xbeenja je bil dobrodelnega zna\xc4\x8daja in je skrbel za zbiranje in razdeljevanje gmotne pomo\xc4\x8di ter za organizacijo poletnih kolonij za otroke. Drugi odsek se je bavil predvsem z ro\xc4\x8dnimi deli, z organizacijo raznih te\xc4\x8dajev in z razstavami. Tretji odsek je pa bil namenjen razvoju kulture, zato je imel nalogo pripravljati razna predavanja in izdajati \xc5\xbeenski list. Tako je \xc5\xbee januarja 1923 iz\xc5\xa1la prva \xc5\xa1tevilka \xc5\xbdenskega sveta._NEWLINE_Takoj je bilo razvidno, da list ni bil namenjen izobra\xc5\xbeenkam, temve\xc4\x8d predvsem gospodinjam, kmeticam, delavkam, torej naj\xc5\xa1ir\xc5\xa1emu sloju \xc5\xbeenskega prebivalstva. Poudarjen je bil socialni namen lista in seveda nikjer ni bilo izrecno povedano, da \xc5\xbeeli \xc4\x8dasopis ohranjati narodno zavest in rabo materinega jezika, kar bi bilo povzro\xc4\x8dilo takoj\xc5\xa1njo prepoved tiska. Vendar je bilo prav to neizre\xc4\x8deno poslanstvo eden od ciljev uredni\xc5\xa1tva. Danes razumemo, da je uvodnik prve \xc5\xa1tevilke pravi manifest nekega strogo prikritega delovanja. Urednica Pavla Ho\xc4\x8devarjeva in njene sodelavke se bodo morale vseskozi boriti na dveh frontah. Na eni strani proti rev\xc5\xa1\xc4\x8dini in zaostalosti bralk, na drugi strani proti raznarodovanju in asimilaciji s strani oblasti. Prav ta prikriti dvojni boj je velika zasluga \xc5\xbdenskega sveta, ki je v najte\xc5\xbejih letih izobra\xc5\xbeeval in podpiral tr\xc5\xbea\xc5\xa1ke Slovenke in Slovence. Zato je treba tudi gledati mimo sicer nizke leposlovne ravni revije, saj se je moralo \xc5\xbeenstvo v dvajsetih letih preteklega stoletja spoprijeti z vse te\xc5\xbejimi vpra\xc5\xa1anji._NEWLINE_Kot primer spretnosti, s katero je list pou\xc4\x8deval svoje bralke, navajamo le eno od vpra\xc5\xa1anj, ki naj bi ga sicer postavila ena od bralk, a je verjetno le izgovor uredni\xc5\xa1tva za posredovanje odgovora (februar \xe2\x80\x93 marec 1924)._NEWLINE_Vpra\xc5\xa1anje: Pri nas \xc5\xbeive \xc5\xbeenske v veri, da sme mati nesti otroka iz hi\xc5\xa1e v mraku \xc5\xa1ele, ko je star 3 mesece. Pred to dobo pa ga mora ogrniti z mo\xc5\xa1kim pla\xc5\xa1\xc4\x8dem, kadar gre z njim v mraku ven. Tudi ne sme neblagoslovljena mati dati iz rok nobene re\xc4\x8di drugi osebi, \xc4\x8de\xc5\xa1, da ji doti\xc4\x8dna vzame mleko. Celo v hlev ne sme stopiti \xc5\xbeena, dokler ne gre v cerkev k \xc2\xbbvpeljevanju\xc2\xab, sicer se zgodi kaka nesre\xc4\x8da. Ali je kaj na tem?_NEWLINE_Odgovor: Pri na\xc5\xa1ih priprostih ljudeh sli\xc5\xa1imo kaj \xc5\xa1tevilna in razli\xc4\x8dna pravila glede nege dojen\xc4\x8dka. \xc4\x8ceprav je vse to le prazna vera, nam vendar dokazuje, za kako va\xc5\xbeno je smatrala na\xc5\xa1a prababica odgojo male dece. Posebno so \xc4\x8duvale novorojen\xc4\x8dka prvega de\xc5\xbeja in mraka. Pa tudi izobra\xc5\xbeene matere se boje nositi otroka v mraku zunaj, kar pa seveda ne \xc5\xa1koduje, \xc4\x8de je otrok vremenu primerno zavit. Da more doje\xc4\x8da \xc5\xbeena izgubiti mleko ali povzro\xc4\x8diti nesre\xc4\x8do v hlevu, predno ni blagoslovljena, je istotako le prazna vera. Vendar nam je tudi to dokaz, kako silno uva\xc5\xbeuje na\xc5\xa1 svet dojenje in kako ceni materinstvo, kateremu je po njegovem mnenju tudi bo\xc5\xbeji blagoslov neobhodno potreben.\n_START_SECTION_\nPrvi letnik \xe2\x80\x93 1923\n_START_PARAGRAPH_\nPrva \xc5\xa1tevilka \xc4\x8dasopisa je zelo skromna, vsega le 24 strani. Uvodnik obsoja vojno in kli\xc4\x8de k delu za \xc2\xbbblagostanje celokupnega \xc4\x8dlove\xc5\xa1tva, kar je kon\xc4\x8dni smoter vsakemu socialnemu pokretu\xc2\xab. Slovenske \xc5\xbeene sicer niso \xc5\xa1e sposobne, da bi se \xc2\xbbborile za politi\xc4\x8dna prava \xc5\xbeene\xc2\xab, ali zavedati se morajo, da \xc2\xbbje \xc5\xbeenstvo v prvi vrsti poklicano, da za\xc4\x8drta vsakemu svojemu delu one smernice, ki vodijo k zbli\xc5\xbeanju narodov in k popolni odpravi vojne\xc2\xab._NEWLINE_Presunljiv je uvodnik oktobrske \xc5\xa1tevilke, kjer se slovenska mati obra\xc4\x8da naravnost na italijansko mater, ker \xc2\xbbgospodar na\xc5\xa1\xc2\xab\xc2\xa0ne dovoli slovenskega jezika v \xc5\xa1oli:\xc2\xa0\xc2\xbb... Ali bo zmagala v mojem detetu ljubezen do mene ali strah pred tvojim sinom. Bode li silnej\xc5\xa1a ljubezen, tedaj bo moje dete sovra\xc5\xbeilo tvojo deco; bode li zmagal strah, izdalo bo dete mene. Izdajstvo nad rodno materjo \xe2\x80\x93 ali more\xc5\xa1 to pojmiti ti, ki si vcepljala svoji deci tako \xc5\xbeivo ljubezen do sebe, do svoje domovine? Sovra\xc5\xa1tvo do tvoje dece \xe2\x80\x93 pomni\xc5\xa1 li \xc5\xa1e, v kaj se izlije mr\xc5\xbenja med narodi?\xc2\xab_NEWLINE_Ob koncu prvega letnika je \xc5\xa1tela revija \xc5\xbee 2500 naro\xc4\x8dnic, od katerih je ena petina \xc5\xbeivela izven Primorske.\n_START_SECTION_\nDrugi letnik \xe2\x80\x93 1924\n_START_PARAGRAPH_\nIz tega letnika je treba omeniti tri leposlovne \xc4\x8dlanke Mil\xc4\x8dinskega, ki govori o svoji novorojeni h\xc4\x8derkici, saj so to morda edini prispevki brez tiste skrajne resnobe in zadr\xc5\xbeanosti, ki sicer preveva ves \xc5\xbdenski svet.\n_START_SECTION_\nTretji letnik \xe2\x80\x93 1925\n_START_PARAGRAPH_\nS tem letnikom preide rubrika Razgovori iz zadnjih strani revije na prilogo, morda zato, ker je \xc5\xbee postala tako va\xc5\xbena, da jo je treba malo prikriti oblastem.\n_START_SECTION_\n\xc4\x8cetrti letnik \xe2\x80\x93 1926\n_START_PARAGRAPH_\nIz tega leta je italijanski zakon o javnih manifestacijah, ki so morale biti predvidene v najpodrobnej\xc5\xa1i obliki in pravo\xc4\x8dasno predlo\xc5\xbeene v odobritev oblastem. Seveda postane vsak najskromnej\xc5\xa1i sestanek slovenskih dru\xc5\xa1tev v Trstu \xc2\xbbjavna manifestacija\xc2\xab\xc2\xa0in je kot tak prepovedan. V tem te\xc5\xbekem vzdu\xc5\xa1ju tr\xc5\xbea\xc5\xa1ki Slovenci razumejo, kaj jim pomeni materni jezik. \xc5\xbdenski svet ni ve\xc4\x8d samo revija za \xc5\xbeenske, temve\xc4\x8d eden od redkih slovenskih pojavov v vsakdanjem \xc5\xbeivljenju.\n_START_SECTION_\nPeti letnik \xe2\x80\x93 1927\n_START_PARAGRAPH_\nZbor tajnikov fa\xc5\xa1isti\xc4\x8dne stranke obmejnih provinc uradno razpusti vsa slovenska kulturna dru\xc5\xa1tva. Pravica do obstoja se prizna samo izrazito politi\xc4\x8dnim dru\xc5\xa1tvom. Avgustova \xc5\xa1tevilka \xc5\xbdenskega sveta je zadnja, ki jo izda \xc5\xbdensko Dobrodelno Udru\xc5\xbeenje. S septembrom beremo na platnici \xc2\xbbIzdaja Konsorcij \xc5\xbdenski Svet v Trstu, za konsorcij odgovorna Milka Martelan\xc4\x8deva\xc2\xab: gre torej za privatno iniciativo.\n_START_SECTION_\n\xc5\xa0esti letnik \xe2\x80\x93 1928\n_START_PARAGRAPH_\nEdino tr\xc5\xbea\xc5\xa1ko slovensko dru\xc5\xa1tvo, ki se je bilo pogumno opredelilo kot politi\xc4\x8dna stranka, Edinost, je uradno razpu\xc5\xa1\xc4\x8deno z izrecno prepovedjo obnovitve. Slovenska govorica se v Italiji sli\xc5\xa1i samo \xc5\xa1e ponekod v cerkvi in slovenska pisana beseda je prava redkost. \xc5\xbdenski svet se v Trstu skrivoma predaja iz roke v roko. Veliko naro\xc4\x8dnic je iz Slovenije, saj jih je skupno s tr\xc5\xbea\xc5\xa1kimi \xc5\xbee preko 18000. _NEWLINE_Decembrska \xc5\xa1tevilka je zelo bogata. Namesto obi\xc4\x8dajnih 32 strani obsega kar 56 strani in vsebuje zelo dobre \xc4\x8dlanke. Na ta na\xc4\x8din se je \xc5\xbdenski svet poslovil od Trsta. Nikjer sicer ne pi\xc5\xa1e, da bo list poslej izhajal v Ljubljani, a v uvodnem \xc4\x8dlanku je Pavla Ho\xc4\x8devarjeva, govore\xc4\x8d o domu, imela morda v mislih \xc4\x8dasopis, kateremu je bila ona sama pomagala na svet pred sedmimi leti:_NEWLINE_\xc2\xbbLe ob doma\xc4\x8dem ognji\xc5\xa1\xc4\x8du more \xc4\x8dlovek postlati mehko zibelko novemu bitju, mu povedati svojo najsvetej\xc5\xa1o besedo in mu izro\xc4\x8diti svoje in bo\xc5\xbeje poslanstvo.\xc2\xab'